ভাষাচিন্তাকে সমৃদ্ধ করতে স্ট্যালিন যে ভারত, চীন ও তৎকালীন পাকিস্তানের দিকেও দৃষ্টি দিয়েছিলেন সেটি জানা যায়, স্ট্যালিন ও ভারতের রাষ্ট্রদূতদের মধ্যে ১৯৫০ সালের কয়েকটি কথোপকথনের বিবরণ থেকে। ভারতের রাষ্ট্রদূত সারভেপল্লী রাধাকৃষ্ণন ১৫ জানুয়ারি ১৯৫০-এ স্ট্যালিনের সঙ্গে ভারত ও সোভিয়েত ইউনিয়নের আন্তঃসম্পর্ক ও বিশ্বের পরাশক্তিগুলির স্নায়ুযুদ্ধের ক্ষেত্রে ভারতের নিরপেক্ষ অবস্থান নিয়ে লন্ডনে নেহেরুর পুনর্ঘোষণা সম্পর্কে আলোচনা করতে যান। ওই সময় স্ট্যালিন কথা প্রসঙ্গে ভারত ও পাকিস্তানের সম্পর্ক সম্বন্ধে আলোচনা করতে গিয়ে পাকিস্তানের অধিবাসীদের ভাষাপ্রসঙ্গ তোলেন। তিনি ভারতের ভাষা নিয়েও কথা বলেন। জানতে চান, ভারতের ভাষাগুলির মধ্যে কোনটির বেশি প্রাধান্য। হিন্দি একটি ফোনেটিক ভাষা- তা জেনে স্ট্যালিন আশ্বস্ত হন এবং জানান, হায়রোগ্লিফিক ভাষা হলে চীনের জনগণের মতো খবরের কাগজ পড়া শিখতেই পাঁচ বছর লেগে যেত! রাধাকৃষ্ণন তার কূটনৈতিক বিবরণীতে এ সম্পর্কে বিস্তারিত কিছু লেখেননি। কৃষ্ণনের বিবরণ থেকে জানতে পারছি, আলোচনার শেষদিকে গিয়ে তিনি আবারও জানতে চাইছেন, ভারতের আদালতের ভাষার সঙ্গে ভারতীয় কোনও ভাষার সাদৃশ্য বা সম্পর্ক আছে কি না।